ภาคขนส่งโล่งอกดองกม.วางทรัพย์
พิลึกร่างกฎหมายวางหลักประกันผู้ได้รับใบอนุญาตขนส่งเข้า ครม.ปุ๊บ สั่งถอนปั๊บ หวั่นกระทบผู้ประกอบการ
30 ม.ค. 2556

พิลึกร่างกฎหมายวางหลักประกันผู้ได้รับใบอนุญาตขนส่งเข้า ครม.ปุ๊บ สั่งถอนปั๊บ หวั่นกระทบผู้ประกอบการ
การประชุมคณะรัฐมนตรี (ครม.) วันที่ 29 ม.ค. กระทรวงคมนาคม ได้เสนอร่างกฎกระทรวงกำหนดหลักเกณฑ์และวิธีการวางหลักทรัพย์ จำนวนและมูลค่าหลักทรัพย์ และกำหนดค่าใช้จ่ายเบื้องต้นที่ผู้ได้รับใบอนุญาตประกอบการขนส่งจะต้องรับผิดชอบเนื่องจากการขนส่ง พ.ศ. ... ให้ ครม.ให้ความเห็นชอบก่อนที่จะขอถอนเรื่องออกกลางที่ประชุม
ทั้งนี้ นายอำพน กิตติอำพน เลขาธิการคณะรัฐมนตรี แจ้งให้ที่ประชุมทราบว่า กระทรวงคมนาคมขอถอนเรื่อง ในขณะที่ร่างกฎกระทรวงดังกล่าวกำหนดให้ผู้ประกอบการรถขนส่งทุกประเภทต้องวางหลักทรัพย์ในอัตราที่ร่างกฎกระทรวงกำหนดไว้ เพราะมีการกำหนดไว้ในอัตราที่สูงกว่าอัตราเดิม ซึ่งอาจจะสร้างภาระให้กับผู้ประกอบการขนส่งได้ 
สำหรับร่างกฎกระทรวงดังกล่าว กำหนดให้ผู้ได้รับใบอนุญาตประกอบการขนส่งประจำทาง ผู้ได้รับใบอนุญาตประกอบการขนส่งไม่ประจำทาง และผู้ได้รับใบอนุญาตประกอบการขนส่งส่วนบุคคลต้องวางหลักทรัพย์ 3.5 หมื่นบาทต่อคัน สำหรับคันที่ 1 และ 500 บาทสำหรับคันต่อๆ ไป แต่ไม่เกิน 3 แสนบาท 
กรณีเป็นผู้ที่ได้รับใบอนุญาตประกอบการขนส่งโดยรถขนาดเล็ก ต้องวางหลักทรัพย์มูลค่า 3.5 หมื่นบาทต่อคัน สำหรับคันที่ 1 และ 200 บาทสำหรับคันต่อๆ ไป แต่ไม่เกิน 2 แสนบาท 
ทั้งนี้ การกำหนดวางหลักทรัพย์เพื่อเป็นค่าใช้จ่ายเบื้องต้นแก่ผู้เสียหายในกรณีมีอุบัติเหตุการขนส่ง